Сканија

Сканија (од лат. ''Scania'') или Сконе (швед. ) — најјужната покраина (''landskap'') во Шведска. Се состои од полуостров на јужниот крај на Скандинавскиот Полуостров и некои блиски острови. Современата административна единица е истоимениот округ (''län'') Сконе кој ги опфаќа речиси истите граници како покраината. Најголем град е Малме, кој е административен центар на округот и трет град по големина во Шведска.
На север Сканија се граничи со покраините Халанд и Смоланд, на североисток со покраината Блекинге, на исток и југ со Балтичкото Море, а на запад со теснецот Ересунд. Теснецот го пресекува автомобилско-железничкиот Ересундски мост и ја поврзува покраината со данскиот остров Зеланд. Ова подрачје е дел од меѓународниот регион Ересунд.
Сканија се протега 130 км во должина (север-југ) и зазема помалку од 3% од површината на Шведска, но има 1.230.000 жители, што претставува 13% од населението во земјата. Околу 16% од жителите се родени во странство. Со 111 жит/км<sup>2</sup>, Сканија е втора покраина во земјата по густина на населеност, веднаш по Седерманланд.
1 Управа
Како и останатите покраини во Шведска, Сканија нема административно-политичка улога како единица, туку претставува исклучиво културно-историска целина.
Од 1719 до 1996 г. покраината била поделена на два округа (''län''): Кристијанстад и Малмехус. Окрузите имале свој управник и окружен совет и биле поделени на општини и месности.
Во 1997 г. окрузите се споени и така е образуван округот Сконе, кој има речиси исти граници како покраината.
По две години, окружните подрачја се споиле во еден регион (регион Сконе), кој е надлежен за здравството, јавниот превоз, планирањето и културата.
2 Историја
Сканија во пишаните извори се јавува за првпат во IX век. Во средината на X век потпаднала под власта на данскиот крал Харалд Синозабиот. Заедно со Блекинге и Халанд го сочинувала скандинавскиот дел на источна Данска. Поради ваквата местоположба, Сканија со векови претставувала повод за честите данско-шведски војни. Во 1658 г. е склучен Роскилдскиот мировен договор според кој сите дански поседи источно од Ересунд ѝ припаднале на шведската круна. Сканија најпрвин била шведска територија под власта на генерален управник, а потоа влегла во состав на самата Шведска. Последниот обид на Данска да ја поврати покраината е направен во Битката кај Хелсингборг (1710), која завршила со нејзин пораз. Во 1719 г. покраината е поделена на два округа, со тоа сообразувајќи се со административниот систем на останатите делови на земјата. Оттогаш до денес Сканија е наполно дел од Шведска.
2.1 Национални паркови
Сканија има три национални парка
* Далби Седерског
* Седеросен
* Стенсхувуд
3 Градови
Преку 90% од населението на Сканија живее во градови. Следниве населени места имаат над 10.000 жители:# Малме (258.020)
# Хелсингборг (91.457)
# Лунд (76.188)
# Кристијанстад (33.083)
# Ландскруна (28.670)
# Трелеборг (25.643)
# Енгелхом (22.532)
# Хеслехолм (17.730)
# Истад (17.286)
# Еслев (16.551)
# Стафансторп (13.783)
# Хеганес (13.401)
# Хелвикен (10.014)
4 Култура
Долготрајните трговски врски на Сканија со други крајбрежни места во Европа оставиле значителен белег на локалната култура, која се смета за различна од другите краишта во Шведска. Широките предели и поблагата клима дава поинакво чувство, кое разни дејци го опишале како слично на Прованса во јужна Франција и Зеланд во Холандија. Меѓу нив се вбројуваат Аугуст Стриндберг и Карл Лине.
5 Поврзано
* Ересунд
* Scania — произедувач на камиони и автобуси
* Сканија (Сконе) - административниот округ
* 460 Сканија - астероид наречен по покраината